《程仪父求石鼓文作歌赠之》
宋代·周密

宣王东征猎岐下，颂美声诗足雄诧。神模鬼划不可名，斯冰后出何为者。

日皴雪剥三千年，绝无仅有争流传。龙鳞凤咮敢求备，颂秦诅楚难参肩。

退之倔强少假借，咄咄誇奇补风雅。逸诗阙史不可知，要为吉日车攻亚。

宣和内府辑众珍，毡韬驼负填泥金。昆明夜半经劫火，六丁下取无由寻。

醉翁集古一千卷，此碣居然膺首选。菖蒲土炭嗜不同，知味几人尝鼎脔。

我生癖古亦太痴，订音考义忘寒饥。君今迂缓尤可笑，不宝金帛求残碑。

感君此意何敢靳，妙处难言君自领。丈夫意气当相期，会勒奇勋上钟鼎。

作者简介：周密 （1232-1298），字公谨，号草窗，又号四水潜夫、弁阳老人、华不注山人，南宋词人、文学家。祖籍济南，流寓吴兴（今浙江湖州）。宋德右间为义乌县（今年内属浙江）令。入元隐居不仕。自号四水潜夫。他的诗文都有成就，又能诗画音律，尤好藏弃校书，一生著述较丰。著有《齐东野语》、《武林旧事》、《癸辛杂识》、《志雅堂要杂钞》等杂著数十种。其词远祖清真，近法姜夔，风格清雅秀润，与吴文英并称“二窗”，词集名《频洲渔笛谱》、《草窗词》。